Eurovision Song Contest (på dansk: Det Europæiske Melodi Grand Prix) er en årlig international musikbegivenhed, der har fundet sted siden 1956, og som arrangeres af sammenslutningen af europæiske tv-selskaber European Broadcasting Union (EBU).
Deltagerlandene stiller med hver sin sang, som i finalen konkurrerer om førstepladsen. Afstemningen foregår ved, at hvert deltagerland uddeler point til de sange, som i det pågældende land findes bedst. Oprindeligt uddeltes pointene af nationale juryer, men fra slutningen af 90'erne har seerafstemninger været anvendt i de fleste lande. 
Fra og med 2009 har pointene fra hvert land i finalen bestået af en 50/50-kombination af hhv. stemmer fra tv-seerne og stemmer fra en national jury. Sangen med det højeste antal samlede point udråbes som vinder af konkurrencen, og vindernationen har derefter ret til at afholde næste års show, som normalt finder sted i maj. ("Læs mere..")
